Kabinemedarbejderne i SAS skal mandag inden kl. 12.00 meddele, om man er klar til at møde op på arbejde, ellers kan man betragte sig selv som færdig i SAS.

Den besked gav koncerndirektør i SAS, Flemming Jensen, søndag aften på TV 2 NEWS.

- Vi har nu taget det skridt, at vi har skrevet til alle vores kabineansatte i Danmark og bedt dem om, senest klokken 12 i morgen svare tilbage til os, hvor vidt de er villige til at genoptage deres arbejde, når de igen skal starte tjeneste, siger Flemming Jensen.

- Så frem de ikke er villige til at genoptage arbejdet, så vil vi betragte det her som om, den enkelte medarbejder har valgt at frasige sit job og valgt at forlade SAS, understreger han.

"Et nødvendigt skridt" Kabinepersonalet nedlagde arbejdet fredag, og Arbejdsretten pålagde søndag de ansatte at genoptage arbejdet senest søndag kl. 12.30. Det skete imidlertid ikke på trods af opfordringer fra kabinepersonalets fagforening CAU.

De seneste tre dage har arbejdsnedlæggelse betydet, at over 150 fly fra Københavns Lufthavn er blevet aflyst. Og med udsigt til, at medarbejderne fortsat ikke ville genoptage arbejdet, vælger SAS nu at sætte hårdt mod hårdt.

- Det er et meget utraditionelt skridt, men det er bidende nødvendigt for SAS med den situation, vi befinder os i nu, at vi får en afklaring på den her konflikt. Vi vil bede den enkelte medarbejder aktivt tage et valg, ønsker jeg fortsat at være ansat i SAS, ønsker jeg at møde på arbejde igen, og hvis man ikke gør det, så har man altså valgt at fratræde virksomheden.

"Truet for åben skærm" Personalet har nedlagt arbejdet, efter at 147 medarbejdere ifølge fagforeningen havde fået besked på, at de skal overgå til Cimber - men på en forringet overenskomst.

Når SAS nu opstiller et ultimatum, er der tale om en underlig, skarp dramaturgi, der skal tryne de ansatte, mener talsmand for det strejkende personale, Jakob Esposito.

- Det er en meget trist oplevelse at se, hvordan medarbejdere bliver truet for åben skærm af deres chef. Men jeg må også sige, at når jeg hører Flemming Jensen sige, at han ikke kan genkende det billede, der bliver givet omkring de overenskomster, der bliver tilbudt dem, der bliver flyttet over i Cimber, så synes jeg altså, han laver en fortælling, der er i strid med sandheden, siger han til TV 2 NEWS.

Jakob Esposito understreger, at han ikke er i en position, hvor han skal eller vil rådgive de ansatte, og at han derfor ikke ved, hvordan de enkelte medarbejdere vil reagere på kravet fra SAS.